o
Toivolla on meille suuri merkitys.
Kiitos Jay siitä, mitä meille tänä aamuna annoit.
Kun joku opettaa aiheesta, josta hänellä on omakohtaista
kokemusta, opetus välittyy kuulijoille erityisellä tavalla.
Sen voi tuntea ilmassa. Sitä voi miltei hengittää.
Toivo on todella tärkeä aihe.
Kun aloimme suunnitella tätä konferenssia,
meille ei tullut mieleen valita toivoa sen pääteemaksi.
Tunnen kuitenkin, että Herra tahtoo lisätä meille toivoa,
uskoa ja uskallusta.
Tätä tietenkin toivotaan joka kerta, kun kokoonnumme.
Nyt tunnen kuitenkin erityistä lämpöä ilmassa.
Tahdon melkein tulla halaamaan teitä.
En tiedä, mistä se johtuu, mutta mieleni tekee halata teitä.
Jumala haluaa antaa meille jotain.
Herra antaa meille joitain asioita kätten päälle panemisen kautta,
ja toisia uskovien yhteisön kautta.
Joitain asioita voi vastaanottaa vain ystävien kautta.
Esirukouskin tapahtuu ihmisten välisessä suhteessa.
Hän ei halua meidän pärjäävän yksinämme.
Hän haluaa, että pärjäämme yhdessä.
Olemme nähneet, kuinka jotkut henkilöt ovat jääneet historiaan
mahtavina ihmisinä, joilla on ollut erityinen voitelu.
Ihailemme heitä, koska he onnistuivat aikalaisiaan paremmin.
Uskon Herran haluavan vapauttaa nyt enemmän voitelua yhteisölle,
kuin mitä hän on koskaan antanut yhdelle henkilölle.
Tämä on mahdollista, jos alamme puhaltaa yhteen hiileen,
emmekä välitä siitä, kuka saa kunnian.
Uskon, että silloin hän voi luovuttaa käyttöömme sellaista
yhteisöllistä voitelua, jonka alaisuudessa voimme toimia.
Historiallisesti on käynyt niin, että henkilökohtaisen voitelun
saaneita henkilöitä on alettu vainota.
Tämä on johtanut moniin murhenäytelmiin,
koska noilla uskovilla ei ole ollut yhteisön tukea takanaan.
Meidän on tavoiteltava voitelua yhdessä.
Voimme saavuttaa toivon yhdessä.
Aiheeni tänään ei ole toivo, mutta tahdon kuitenkin antaa toivoa.
Olkaa toiveikkaita, tai muuten...
Ensimmäinen kirjani on nimeltään "Maan päällä, niin kuin taivaassa".
Minulla oli hyviä myyntipuheita. Nyt en jaksaisi enää mainostaa.
Yritän saada innostukseni takaisin.
Tässä on hartauskirja, nimeltä "Ihmeiden elämä".
Siitä on tehty versio, jonka voi käydä läpi puolessa vuodessa.
Minulle tämä sopii, koska siinä ajassa ehdin jo unohtaa lukemani.
Jos teillä on parempi muisti, ostakaa vuoden mittainen versio.
Tämän CD-opetuksen nimi on "Voima lisätä".
Mielenkiintoista, että Debra valitsi tämän.
Tässä on nauhoitettuna historiamme kummallisin jumalanpalvelus.
Sattui olemaan pääsiäinen.
Pääsiäisenä on mahdollisuus vaikuttaa moniin vierailijoihin,
ja meidän kokouksestamme tuli mitä kummallisin.
Tuona sunnuntaina moni parantui ja koki taloudellisen läpimurron.
Opetusosio ei silti tee teihin vaikutusta.
Olen tosissani. Tulette ihmettelemään, mistä oli kyse.
Silti, jos rukoilette kokouksen lopun rukouksessa,
jotain vapautuu elämässänne.
Tämä CD saa minut noloksi, mutta samalla onnelliseksi.
Jotkut ovat tämän CD:n kuunneltuaan löytäneet kauan kadoksissa
olleen perintösormuksen.
He kuuntelivat CD:n, rukoilivat sen lopuksi ja löysivät sormuksen.
Yhdeltä vanhemmistomme jäsenen vaimolta oli hävinnyt
erittäin kallis hampaidensuojus.
Hän oli unohtanut sen johonkin hotelliin.
Hän viikkasi kotona pyykkejään ja sanoi Herralle,
ettei hän millään haluaisi maksaa 3000 dollaria uudesta suojuksesta.
Yhtäkkiä suojus ilmaantui viikattujen pyykkien päälle.
Eikö olekin uskomatonta?
Olemme nähneet tällaisia kummallisia ihmeitä,
mutta myös tavallisempia ihmeitä, joita Jumala myös antaa.
Yksi liikemies vei takuusummaa pankkiin.
Summa tuplaantui siinä matkan aikana.
Puhuin tästä eräässä konferenssissa...
Tiedän, että meillä tulee olemaan tänään hauskaa.
Olin pitämässä konferenssia Englannissa Southamptonissa.
Kerroin heille, kuinka täällä on nähty rahaa ja jalokiviä.
He laskivat takuusumman rahat ja kävelivät pankkiin.
Matkan aikana takuusummaan oli lisääntynyt 900 puntaa.
Yksi opiskelijoistamme huomasi, että hänen pankkitililleen oli
ilmestynyt 10 000 dollaria.
Hän meni pankkiin ja sanoi, että on varmaan tapahtunut jokin virhe.
Pankkivirkailija tarkasti asian tietokoneelta ja totesi,
että kyllä ne olivat hänen rahojaan.
Opiskelija sanoi, etteivät ne voineet olla.
Virkailija sanoi, että kyllä ne vain olivat.
Sitten opiskelija kiitti ja lähti.
Kaikki saavat kokea läpimurtoja, mutta Jumala valitsee,
kuinka läpimurto ilmenee.
Meidän on herkistyttävä tajuamaan, milloin läpimurto on tapahtumassa.
Yksi seurakuntamme jäsen on viime aikoina löytänyt
7 timanttia sängystään.
Ensimmäinen arvioitsija ei suostunut arvioimaan suurinta
timanttia, koska hän epäili sen olevan varastettu.
Viimein joku suostui arvioimaan sen 20 000 dollarin arvoiseksi.
En tiedä, mitä tästä ajattelette.
Tämä ei ole syy, miksi palvelen Jeesusta,
mutta ei hänen palvelemisensa tylsää ole.
Jos teillä ei ole enää hauskaa, yrittäkää selvittää,
mihin jätitte Jeesuksen.
Tässä siis tämä CD.
Meillä on paljon uusia ylistyslevyjä.
Tammikuussa julkaistaan yksi erittäin hyvä ylistyslevy.
Tämä on hyvin erityinen ylistys-CD ja DVD,
jonka poikani on tehnyt.
Se on äänitetty livenä studiossa pienen ylistysryhmän kanssa.
Tämä DVD on uskomaton.
Sitä katsoessa voi vain rakastaa Jeesusta.
Se herättää erityisen helliä tunteita Jumalaa kohtaan.
Tyttäreni äänitti uskomattoman CD:n, jossa on vanhoja hymnejä.
Se on hauska.
Tykkäättekö vanhoista hymneistä?
Sinäkö tykkäät? Meinasin antaa tämän jo tuolle toiselle.
Ota koppi.
Debra, voisitko jakaa nämä, ettei kehenkään satu.
Vie kaksi niistä tuolle puolelle salia. He eivät ole saaneet mitään.
Muut ovat saaneet CD-levyjä. Nämä täällä alkavat jo masentua.
Olipa hieno koppi.
Avatkaa Raamattunne psalmista 67.
Avatkaa myös 3. Johanneksen kirje.
Tunsin, että minun oli kutsuttava Jay ja Sean Pauls tänne tänään.
Sean Pauls lensi tänne tänään ja tulee illan kokoukseen.
He nauttivat elämästään niin kovasti, että heidän kanssaan on
mukava olla.
Suuren uskon tunnistaa siitä, että ihminen nauttii elämästään.
Tunsin, että Herra haluaa antaa läpimurtoja ihmisten
taloudellisiin ja tunneperäisiin ongelmiin.
Voitte istua tässä, jos laitatte nimilaput takaisin
kokouksen päätteeksi.
Nyt johdatan teidät aiheeseen.
Aamulla Jay luki Raamatusta, kuinka rakkaus on tärkein arvomme.
Meidän tärkein toimeksiantomme on rakastaa.
Rakastamalla toinen toisiamme uskosta osattomat tunnistavat,
keitä olemme.
Rakkaus on yksi tärkeimmistä lähetystyön työkaluista.
Meidän ei ole vain rakastettava maailmaa, vaan myös toisiamme.
Uhrautuvan rakkauden osoittaminen profetoi Jeesuksen olemusta.
Eilen illalla puhuin muutamalla sanalla puhtaudesta ja voimasta.
Puhtaus vaikuttaa suuresti siihen,
minkälaisen todistuksen maailma meistä saa.
Kukaan ei arvosta ulkokultaisuutta, ei edes maailma.
Maailman ihmisistä on huvittavaa nähdä kristityssä kaksi eri puolta.
He tarjoilevat ruokaa töykeälle kristitylle ravintolassa
ja seuraavan kerran näkevät tämän saarnastuolissa.
He pilkkaavat tuollaista käytöstä.
Puhtaus ja rehellisyys antavat meille uskottavuutta,
jonka avulla pääsemme puhumaan ihmisille.
Eilen illalla vertasin puhtautta ja voimaa toisiinsa.
Minun on selvennettävä tuota aihetta hieman,
jotta asiayhteys tulee selväksi.
Puhtaus on tärkeysjärjestyksessä ylimpänä.
Uskon silti, että voiman osoittaminen on yhtä tärkeää.
Jos puhtaus ja luonne asetetaan voiman saamisen ehdoksi,
hengellisistä lahjoista tulee palkintoja.
Lahjamme eivät toimi hyvin, koska pidämme niitä palkintoina.
Jeesus opetti opetuslapsiaan elämään voimallista elämää,
vaikka heillä olikin ongelmia luonteensa kanssa.
Voima ja puhtaus eivät sulje toisiaan pois.
Molemmat ovat yhtä tärkeitä.
Meidän on opeteltava omistautumaan näille arvoille.
Kävelemme kahdella jalalla. Nuo pilarit pitävät meidät pystyssä.
Tänään aion puhua ihan eri aiheesta.
Uskon, että siunattu elämä on kaikkein aliarvostetuin
evankelioinnin väline.
Se on varmasti myös yksi arvokkaimmista välineistämme
saavuttaa maailman ihmisiä.
Olen vakuuttunut siitä, että tämä on aliarvostetuin keino.
Historian saatossa siunaukset ovat kokeneet devalvaation.
Ennen vanhaan esirukoilijat näyttivät hyvin masentuneilta
osoittaakseen, miten omistautuneita he olivat rukoukselle.
Onneksi tämä on viime aikoina muuttunut.
Oletteko iloisia, että tästä vapauduttiin?
Näin on.
On pitkään uskottu, että kurjuus lisää aitouden tunnetta.
Sama tyyli on ollut vallalla talouselämässä.
Ollaan köyhiä, jotta varmasti oltaisiin riippuvaisia Herrasta.
Kumman valitsisit mieluummin:
elämän, jossa Jumala ruokkisi sinut jollain ihmeellä päivittäin,
tai elämän, jossa sinulla olisi menestyvä työpaikka?
Tämä on erämaan ja luvatun maan ero.
Luvatussa maassa ei ole jatkuvaa yliluonnollista huolenpitoa.
Luvattu maa on se paikka, jossa Jumala siunaa kansansa työn.
Jotkut pyrkivät pysymään päivittäin riippuvaisina Herran huolenpidosta.
Se ei kuitenkaan ole päämäärä, vaan koulutusvaihe.
Koulussa ei eletä, ellei jäädä luokalle.
Ymmärrätte varmaan, mitä ajan takaa.
Koulun jälkeen on edettävä Jumalan valmistamaan tehtävään.
Jeesus vaati opetuslapsia jättämään kaiken taakseen.
Ennen lähtöään Jeesus kuitenkin varmisti,
että heillä oli miekka ja muita tarpeellisia välineitä.
Koulutusvaiheessa he olivat oppineet elämään ilman niitä
ja osasivat nyt käyttää niitä oikein.
En kuitenkaan viittaa rahaan, kun puhun siunatusta elämästä.
Raha kuuluu kyllä kuvioihin.
Siunattu elämä on paljon laajempi käsite.
Psalmi 67:1.
"Jumala olkoon meille armollinen ja siunatkoon meitä,
hän valistakoon kasvonsa meille,
että maan päällä tunnettaisiin sinun tiesi,
kaikissa pakanakansoissa sinun apusi."
Minusta tämä on yksi haastavimmista jakeista.
Koko psalmi käsittelee kansainvälistä evankeliointia.
Jae 2: "että maan päällä tunnettaisiin sinun tiesi,
kaikissa pakanakansoissa sinun apusi."
Herra on suunnitellut elämämme niin,
että hänen siunauksensa alla pysymällä voimme todistaa hänestä
maailmalle, joka ei häntä tunne.
Tämä on hyvin yksinkertainen asia, joka voi muuttaa kaupunkejamme.
Ihmiskunta on kerännyt valtavasti tietoa historiansa aikana.
Tietopankin suurin aukko on kuitenkin
Jumalan tuntemisen alueella.
Millään muulla alueella ei ole niin paljon tietämättömyyttä ja petosta.
En tiedä, oletteko huomanneet erästä yksityiskohtaa.
Baareissa pyörivät huumetyypit eivät tulleet tähän konferenssiin.
He eivät tule kokouksiimme eivätkä kuuntele saarnojamme,
joissa juhlimme Jumalan suuruutta.
Saarnat eivät tee heihin vaikutusta.
Ihmisiin tekee vaikutuksen se, kun he näkevät jotain erilaista
toisen ihmisen elämässä.
Tämä ei tarkoita sitä, että omistaisimme monta taloa.
Siunattu elämä merkitsee rakastavaa vaimoa ja lapsia,
jotka pitävät minusta.
Olkaamme rehellisiä.
Siunattu elämä tarkoittaa ystäviä, jotka kuolisivat puolestani.
En täysin ymmärrä siunatun elämän käsitettä, mutta sen tiedän,
että Jumalan käsi ihmisen yllä saa elämän toimimaan.
Tämä ei tarkoita, ettei ongelmia tulisi.
Se ei tarkoita sitä, että saisimme elää ilman vaikeuksia.
Se tarkoittaa sitä, että vaikeuksienkin keskellä Joosef
ylennettiin vangista koko vankilan johtajaksi.
Hänen vankilatuomionsa ei peruuntunut,
mutta hän pystyi nousemaan olosuhteidensa yläpuolelle.
Ihmiset vaikuttuvat, kun näkevät Jumalan käden yllämme.
On tärkeää tiedostaa, kuinka kannamme elämämme siunauksia.
Kuvitellaan, että joku saa taloudellisen siunauksen.
Hän saa vanhemmiltaan esimerkiksi...
Palataanpa kummalliseen opetus-CD:seen,
jota alussa mainostin.
Tuon opetuksen jälkeen aloin opettaa, että Herra haluaa
antaa meille kaikille perinnön.
Uskon, että Herra haluaa vapauttaa jonkinlaisen hyödyllisen perinnön
jokaiselle uskovalle.
Se ei aina tule testamentin muodossa.
Yhtäkkiä saatamme huomata, että Herra on päättänyt siunata meitä
erityisellä tavalla, vaikka omalla perheellämme ei olisikaan
perintöomaisuutta meitä varten.
Olimme Randyn kanssa pitämässä parantamiskoulua Kaliforniassa.
Eräs poika tuli juttelemaan kanssani tästä aiheesta ja kertoi,
että oli jo kerran kuullut minun opettavan siitä.
Hän kertoi isänsä olleen pastori ja kuolleen ilman omaisuutta.
Nuorena hänen isällään oli ollut maatila, jonka hän oli myynyt
lähtiessään seurakunnan työhön.
Poika muisti minun opettaneen, että kaikki saavat perinnön.
Hänen tietämättään hänen isänsä oli pitänyt itsellään mineraalioikeudet
myymänsä maatilan maihin.
Nyt tontilta oli löydetty maakaasua, ja poika saa viikoittain
suuren shekin postissa.
Hän sanoi ymmärtäneensä, että tämä oli hänen perintönsä Herralta.
Herra haluaa, että juuri sinun tontiltasi löytyy maakaasua.
Juuri sinä pääset lentokoneessa istumaan parempaan luokkaan.
Jos unohdat varata pöydän suositusta ravintolasta,
voit päästä sisään, koska joku peruutti varauksensa.
Tällaiset epätavalliset tapahtumat kiinnittävät ihmisten huomion.
Tätä kutsutaan Herran suosioksi.
Tapasi suhtautua ongelmiin vaikuttaa siihen,
saatko läpimurtoja.
Läpimurto viivästyy, jos et osaa käsitellä konflikteja.
Tapasi suhtautua siunauksiin vaikuttaa suosion määrään.
Kuinka suhtaudut siihen, kun Herra valistaa sinulle kasvonsa?
Olen nähnyt ihmisten toimivan seuraavalla tavalla ja
syyllistynyt siihen itsekin.
Suuren siunauksen saadessaan he tuntevat tarvetta pyydellä
ystäviltään anteeksi sitä, että heitä siunattiin.
"Sedälläni oli öljybisneksiä, joten hän jätti meille paljon rahaa."
Melkein tuntuu siltä, kuin meidän olisi pyydeltävä anteeksi
Herralta tullutta siunausta.
Miksemme voisi antaa toistemme tulla siunatuiksi ilman,
että kenenkään olisi pyydeltävä anteeksi?
Pyytelemme anteeksi, koska tiedämme toisten tulevan kateellisiksi.
Sananlaskuista löytyy yksi kummallinen jae.
Sen mukaan kykymme suhtautua toisten saamiin siunauksiin
vaikuttaa meille tuleviin siunauksiin.
Itse asiassa jae puhuu toisen miehen omaisuudesta,
ei siunauksesta.
Tapasi käsitellä lainaamaasi autoa vaikuttaa siihen,
milloin saat oman auton.
Lisätäänpä tarinaan käänne.
Kuvitellaan, että olet rukoillut omaa autoa monta viikkoa.
Tarvitset autoa voidaksesi ajaa töihin.
Yksi ystävistäsi omistaa kolme autoa.
Hän menee kauppaan ja huomaa olevansa kaupan 100 000. asiakas.
Puhun siis tuosta kolmen auton omistajasta.
Hänellä on kolme hienoa autoa, joista yksi on viikonloppukäytössä.
Hän ei tarvitse lisää autoja, mutta sattuu olemaan 100 000. asiakas.
Valot syttyvät ja ilotulitteet lentävät.
Kaupan johtaja tulee onnittelemaan häntä ja antaa hänelle uuden auton.
Sinun on nyt päätettävä, kuinka suhtaudut tuon ystäväsi
saamiin siunauksiin.
Tuntuisiko yhtään ikävältä?
Sinun on nyt torjuttava tunne, jonka mukaan sinun olisi pitänyt
saada tuo auto.
On helppo leimata ystävä materialistiksi,
muutenhan hän olisi jo antanut sinulle yhden autoistaan.
Osaammeko iloita iloitsevien kanssa, vaikka he saivatkin jotain,
jota eivät tarvinneet, ja joka meiltä puuttuu?
Kykymme suhtautua toisen ihmisen menestykseen vaikuttaa siihen,
milloin saamme oman läpimurtomme.
Suhtautumisemme Jumalan siunauksiin omassa elämässämme
vaikuttaa suosion lisääntymiseen.
Jeesus piti tätä tärkeänä, joten meidänkin on pidettävä.
Jeesuksen suosio kasvoi ihmisten ja Jumalan edessä.
Jeesuksen piti kasvattaa suosiotaan Jumalan silmissä
siitäkin huolimatta, että hän oli synnitön.
Sen voi toki ymmärtää, miksi hänen piti saada suosiota ihmisiltä.
Hän halusi päästä ihmisten koteihin.
Miksi synnittömän Jumalan pojan piti etsiä lisää isänsä suosiota?
En tiedä vastausta, mutta jos Jeesus tarvitsi lisää suosiota,
tarvitsen minäkin.
Suosion lisääntyminen on tärkeä asia.
Miltä suosio näyttäisi sinun elämässäsi?
Kun menisit verotoimistoon, asiat hoituisivat nopeasti.
Virkailijat saisivat viisautta, joka auttaisi heitä työssään.
Muiden asiakkaiden kohdalla he eivät sitä saisi.
On kyse elämäntavasta. Katsotaanpa jakeita uudelleen.
"Jumala olkoon meille armollinen ja siunatkoon meitä,
hän valistakoon kasvonsa meille,
että maan päällä tunnettaisiin sinun tiesi." Toistakaa perässäni:
Jumalan kasvojen säteily ylläni,
paljastaa hänen tiensä maailmalle, joka tarvitsee häntä.
On kyse yksinkertaisesta totuudesta, Jumalan suosiosta.
Vuosia sitten hankimme Ericille kuulolaitteita.
Seuraavien vuosien aikana kävimme useasti eräällä korvalääkärillä.
Menimme aina koko perhe yhdessä. Meitä oli siihen aikaan neljä,
Eric, Brian, Beni ja minä.
Eric ei koskaan mennyt yksin. Kävelimme aina porukalla sisään
vastaanotolle lääkäriä tapaamaan.
Kerran lääkäri veti minut sivuun.
Hän oli nähnyt Jumalan siunauksen perheeni yllä.
Hänellä oli itsellään hyvin paljon vaikeuksia kotona.
Herran suosio sai hänet vetämään minut sivuun.
Ihmiset ovat vetäneet minua hihasta kaupasta ja kysyneet,
mikä minussa on niin erilaista.
Kaupan omistaja on sanonut, että perheeni mukana
kauppaan tulvii yhteisöllisyyden tunnetta.
He tuntevat, että rakastamme toisiamme.
Jumalan suosio elämänne yllä on paras todistus,
minkä voitte maailmalle antaa.
Liikemiehellä ei ole paljoakaan vaikutusvaltaa,
ellei hän menesty.
Hänellä voi olla vaikutusta ystäväpiirissään,
mutta tarvitaan Jumalan siunausta,
jotta hän voisi menestyvänä liikemiehenä toimia isähahmona
kollegoidensa keskuudessa.
Rakastan Paulin kaupungeistamme käyttämää ilmaisua.
Hän kutsui niitä viisaiden hallinta-alueiksi.
Viisaat eivät hallitse yläpuolelta, vaan palvelevat ihmisiä
voimaannuttamalla heitä.
Se on Herran siunausta elämämme yllä.
Tässä sanotaan, että Herran tie tulee tunnetuksi maan päällä.
Nyt siirrymme jakeisiin 3 ja 4. "Sinua, Jumala, kansat kiittäkööt."
Uskon tämän olevan kansojen reaktio jakeeseen 2.
Mitä siellä sanottiin?
Kun Jumalan tie on tullut tunnetuksi, kansat ylistävät häntä.
"Iloitkoot ja riemuitkoot kansakunnat, sillä sinä tuomitset
kansat oikein ja johdatat kansakunnat maan päällä. Sela."
"Sinua, Jumala, kansat kiittäkööt, sinua kaikki kansat kiittäkööt."
Jae 6: "Maa on satonsa antanut."
On eräs asia, josta me täällä Pohjois-Amerikassa emme ole
kuulleet paljoakaan.
Ehkä olette kuulleet herätyksestä Guatemalan Almolongassa.
Kylän maat olivat sitä ennen hyvin hedelmättömiä ja karuja,
eikä niitä oikein voitu viljellä.
Seudun ihmiset olivat hyvin köyhiä.
Kun sinne tuli herätys, maa kirjaimellisesti parantui.
Älkää aina hengellistäkö sitä, kun Jumala puhuu maan parantamisesta.
Usein aineellinen läpimurto tulee ensin, sitten vasta hengellinen.
Herra paransi Guatemalan maan niin, että siellä saadaan nyt satoa
seitsemän kertaa vuodessa.
Yliopistojen lähettämät tiedemiehet ovat ottaneet maasta näytteitä
ja yrittäneet selvittää, mitä tapahtui.
Olen nähnyt kuvia kaksi kiloa painavista porkkanoista.
Jay, sinähän olet myös nähnyt ne kuvat.
Eikö se olekin kummallista?
Nuo maanviljelijät olivat olleet hyvin köyhiä ja monista oli
tullut alkoholisteja.
He eivät saaneet lohtua Jumalasta, vaan pullosta.
Jumala on parantanut heidän maansa ja heidän kulttuurinsa.
Maanviljelijät ostavat nyt rekka-autoja käteisellä,
jotta kaikki saatu sato voitaisiin kuljettaa myyntiin.
Saatatte sanoa, että Herra on kiinnostuneempi evankelioinnista.
Se on totta, mutta siunatun ihmisen ääni kantaa kauemmas.
Jotkut ihmiset eivät vain tahdo kuunnella saarnoja.
Usein saarnaan siitä, kuinka hyvä Jumala on.
Tämä tyyli toimii meilläpäin, mutta ei maailmassa.
He eivät odota saarnaani, joten en saarnaa heille.
Heidän on saatava kosketuspintaa siihen,
miltä hyvän Jumalan palveleminen oikein näyttää.
En halua painostaa teitä. Tai oikeastaan haluan.
Haluan luoda vanhurskasta ryhmäpainetta.
En halua uskonnollista painetta siitä, että meidän tulisi
suorittaa jotain saadaksemme siunatun elämän.
Haluan kuitenkin kertoa teille, kuinka siunattu elämä saadaan.
Teidän naapurinne kaipaavat nähdä Jumalan suosiota yllänne,
koska tietävät teidän uskovan Jeesukseen.
He haluavat nähdä, mitä hyötyä on vapahtajan seuraamisesta.
Tämä ei ole saattanut tulla edes mieleenne.
Minä luulin pitkään, että meidän kuuluu olla torjuttuja
ja väärinymmärrettyjä.
Luulin sen olevan osa Jeesuksen seuraamista.
Luulemme olevamme hyvin hengellisiä noihin maallikoihin verrattuja.
Tällainen erottelu johtaa siihen, ettemme pysty samaistumaan
uskosta osattomiin.
Sitten Herra kehotti rukoilemaan.
Jos psalmit on kirjoitettu Pyhän Hengen innoittamana,
niin tämäkin rukous on Pyhästä Hengestä.
Jumala, anna kasvojesi loistaa ylleni,
muuten he eivät tiedä, millainen olet.
Jos he saavat tietää, millainen olet, pelastus leviää kansoihin.
Uskon, että tämä on yksi Raamatun evankelisimmista luvuista.
Jakeet 6-7: "Maa on satonsa antanut.
Siunatkoon meitä Jumala, meidän Jumalamme.
Siunatkoon meitä Jumala, ja peljätkööt häntä kaikki maan ääret."
Kun Jumala siunaa meitä, maan ääret pelkäävät häntä.
Toistakaa perässäni.
Jumala meitä siunatkoon, ja maan ääret häntä peljätkööt.
Minulla on teille kysymys.
Minkälaista olisi elää kaupungissa, joka olisi suunniteltu sinun
sisäisen maailmasi mukaiseksi?
Miltä kaupunki näyttäisi, jos se mukautuisi sinun sisäisen
elämäsi näköiseksi?
Minkälainen olisi kaupunki, joka näyttäisi sinun arvoiltasi,
ongelmanratkaisutyyliltäsi ja suhtautumistavoiltasi?
Entä jos kokonainen kaupunki olisi suunniteltu noiden arvojen mukaan?
Avatkaa 3. Johanneksen kirje.
Avatkaa 3. Johanneksen kirjeen luku 2, jos sitä löytyy.
Leikki leikkinä. Kirjeessä on vain yksi luku.
Jos päädyitte Ilmestyskirjaan, menitte liian kauas.
3. Johanneksen kirje on 2. Johanneksen kirjeen perässä.
Jae 2: "Rakkaani, minä toivotan sinulle, että kaikessa menestyt
ja pysyt terveenä, niinkuin sielusikin menestyy."
Uskon, että Jumala antaa tällä viikolla armon parantua sisäisesti.
En yleensä viettäisi näin paljon aikaa tämän aiheen parissa.
Menisin nopeammin painavampiin aiheisiin.
Tunnen, että Herra haluaa järjestää monen ihmisen sisäisen
elämän uudelleen.
Sisäisillä asenteillamme ja tavoillamme on merkitystä.
On saatu jopa selville, että ajattelutavan muutoksella voi
muuttaa DNA:ta. Näiden kahden välillä on todettu yhteys.
Aivojen ja sydämen väliltä on löydetty hermoyhteyksiä,
jotka aktivoituvat hengellisiä aiheita käsitellessä.
Mitä Johannes tarkoittaa sillä, kun hän toivottaa menestystä kaikessa?
Tämähän viittaa Psalmiin 67 ja siihen, että Jumalan kasvot
säteilisivät meistä, ja että hänen siunauksensa lepäisi yllämme.
Mistä elämänalueista on kyse? Jokaisesta.
Tämä ei tarkoita, että joku meistä onnistuisi elämään täydellisesti.
Samalla on hyvä tiedostaa, että Jumalan siunauksen etsiminen ei ole
vain etuoikeus, vaan myös vaatimus.
Seurakunnan itsekkyys on ollut se synti, joka on estänyt meitä
etsimästä Herran siunausta.
Ei ole kyse meistä, vaan Jumalan kirkkauden kantamisesta.
Silloin asiat toimivat.
Sitä ei voi muulla tavalla selittää.
Kun sinulta kysytään, miten sait jonkun asian hoidettua niin hyvin,
et saata osata edes vastata.
Fariseukset arvasivat heti opetuslapset nähdessään,
että nämä olivat olleet Jeesuksen seurassa.
Toisin sanoen: opetuslapset eivät olisi yksin pystyneet samaan.
Aivan selvästi joku on vaikuttanut heihin.
Minua ei haittaa, jos ihmiset eivät usko minun pystyneen johonkin
ilman Jumalaa.
Meidän on pyrittävä etsimään sellaista siunausta, josta
Jumalan käsi on helppo tunnistaa.
"Minä toivotan sinulle, että kaikessa menestyt
ja pysyt terveenä, niinkuin sielusikin menestyy."
Sielu tarkoittaa sisäistä maailmaamme ja sisältää tunteemme,
älymme, päätöksentekotapamme ja arvomme.
Sielu koostuu siis koko sisäisestä elämästämme.
Tuo sisäinen elämä säätelee rahaa ja terveyttä.
Sisäinen elämämme säätelee...
Paljon kiitoksia.
Osa meistä tässä seurakunnassa on ottanut haasteekseen omaksua
elämäntyylin, joka hipoo äärirajoja.
Esimerkiksi ravintolassa annamme suuria juomarahoja.
Joskus ne ovat moninkertaisia aterian hintaan verrattuna.
Olemme päättäneet vaikuttaa tällä tavalla.
Yksi ravintoloitsija kertoi eräälle työntekijällemme,
että me seurakuntalaiset olemme vaikeuttaneet heidän elämäänsä.
Kukaan ei voi enää ostaa aterioita, koska he innostuvat maksamaan
muissa pöydissä istuvien aterioita.
Alkuvuonna yksi seurakuntalainen maksoi Starbucksin jonossa takanaan
olleen asiakkaan kahvin.
Tämä taas halusi maksaa seuraavan asiakkaan kahvin.
Tästä seurasi 6 tuntia kestänyt ketjureaktio.
Tällaista elämää voi toki opetella kurin avulla,
mutta hauskempaa se silti on, kun se kumpuaa sisältä.
On tietenkin sallittua opetella asioita kurin avulla.
Ennen kuin lapseni menivät naimisiin, he lähtivät usein ulos
ystävineen kokouksen jälkeen.
Emme katsoneet kelloa, joten kokoukset kestivät myöhään.
Tämän jälkeen nuoret menivät ravintolaan.
Kuulimme heidän toimintatavoistaan vasta myöhemmin.
Heillä oli tapana etsiä ruokalistalta jotain halvempaa,
kuin mihin heidän rahansa olisivat riittäneet.
Näin he pystyivät jättämään kunnon juomarahan.
En ollut opettanut tuota heille.
En ollut puhunut siitä saarnoissani enkä kehottanut
heitä toimimaan niin.
Sain tietää tästä vasta myöhemmin.
He todellakin valitsivat ruokansa sen mukaan,
että juomarahaa varten jäisi tarpeeksi suuri summa.
Heidän sisäinen maailmansa toimi noin.
Toivottavasti teitä ei haittaa, että kerron erään esimerkin.
Tunnen, että minun on kerrottava se.
Muutama vuosi sitten tapasin lapseni ja kerroin heille,
etten usko heidän joutuvan kokemaan samoja taloudellisia ongelmia,
mitä me vanhemmat olimme kokeneet.
He eivät koskaan joudu kokemaan sitä, mitä minä koin.
Halusin kertoa heille sen johtuvan siitä,
että olin elänyt hyvin anteliaasti.
Daavid oli hyvin antelias, ja Salomo sai astua voiteluunsa.
Salomoa siunattiin hänen isänsä maksaman hinnan takia.
Kerroin tämän lapsilleni.
Heidän elämänsä eivät todellakaan muistuta minun ja vaimoni
läpikäymiä taisteluita.
Olemme aina antaneet pois yli 20 prosenttia tuloistamme.
Olemme yrittäneet elää mahdollisimman anteliaasti.
Tämä on aina ollut meille tärkeää.
En ole koskaan pyrkinyt saamaan paljon tuloja.
Olen aina pyrkinyt siihen, että voisin lahjoittaa enemmän.
Sen mukaan sitten saan selville, paljonko rahaa jää elämiseen.
Palava tietoisuus Jumalan valtavasta hyvyydestä vaikuttaa
sisäiseen maailmaamme ja muuttaa sitä.
Silloin toimintatapasi muuttuvat.
Kun menet jonnekin, tahdot vain rohkaista ihmisiä.
Et halua rohkaista ainoastaan masentuneiden näköisiä ihmisiä.
Haluat myös rohkaista rohkaistuneita ihmisiä.
Minun on aina löydettävä joku, jota rohkaista.
Raamattu sanoo, että me olemme "hänen tekonsa".
Tuo teko-sana on kreikassa "poema",
mistä tulee englannin kieleen runoa merkitsevä sana.
Olemme harjoitelleet tätä soluissamme.
Istumme piirissä ja alamme kertoa toisillemme,
mitä pystymme heidän elämästään lukemaan.
Otamme lapsetkin mukaan.
Eric-poikamme alkoi puhua näin: "Hänen nimensä on Daniel.
Raamatussa oli Daniel-profeetta, joka..."
Hän oli vain pieni poika, mutta hän alkoi jo profetoida.
Kun sisäinen maailmamme on terve, olemme kuin Bill Gates.
Meidän on vain yritettävä keksiä, kuinka voisimme jakaa kaiken.
En laske leikkiä.
Kuvitelkaa Bill Gatesin tilanne. Oikein säälin häntä.
Hänen on opeteltava, kuinka omaisuudesta pääsee eroon.
Hyväntahtoisuusliike alkaa pian levitä seurakunnissa ja maailmassa.
Se tulee muuttamaan historiaa.
Kaliforniassa on kehittymässä jotain uutta,
joka muuttaa tapamme huolehtia köyhistä.
Heitä tullaan auttamaan menestymään ja tulemaan toimeen omillaan.
He oppivat tämän uskovilta, jotka osaavat elää oikein.
Poikkesin aiheesta, koska olin niin innostunut.
Mitä tapahtuu, kun saapuu johonkin paikkaan ja
vain tuntee lämpimiä tunteita kaikkia kohtaan?
Se on merkki sisäisen elämän parantumisesta.
Valtakunnassa menestymistä seuraa pakottava tarve jakaa rikkauksia.
On vain löydettävä ihmisiä, joita voisi rohkaista.
Voimme rohkaista ihmisiä kaikkialla, missä liikummekin.
Saamme siihen loistavia tilaisuuksia.
Voimme kysyä heidän kuulumisiaan ja todella kuunnella heitä.
Olen rohkaissut uskovia rukoilemaan liikeyritysten puolesta.
On hyvä rukoilla muille menestystä.
Vuosia sitten eräs seurakuntalainen omisti kirjanpitoyrityksen.
Hänen kilpailijansa oli juuri muuttanut uusiin toimistotiloihin.
Seurakuntalainen kutsuttiin tupaantuliaisiin.
Hänen taloutensa ei ollut siihen aikaan kovin hyvässä kunnossa.
Seurakuntalaisellamme ei ollut ollut varaa ostaa lahjaa,
joten hän kysyi, voisiko rukoilla kilpailijansa puolesta.
Kilpailija vaimoineen suostui ehdotukseen.
He eivät siis olleet uskovia.
Tämä seurakuntalainen alkoi rukoilla Jumalan suosion
lisääntymistä heidän elämässään.
Rukouksen aikana pariskunta alkoi itkeä.
He tunsivat saaneensa kosketuksen toiseen maailmaan.
Jokainenhan haluaisi Jeesuksen kaltaisen kuninkaan.
He saivat maistaa sitä, kun yksi ihminen pyysi heille siunausta.
Johannes toivottaa menestystä kaikilla alueilla:
perhe-elämässä, taloudessa, taidoissa, luovuudessa,
viisaudessa ja yhteiskunta-asemassa.
Hän toivottaa menestystä kaikessa ja myöskin terveydessä,
niin kuin sisäinen maailmakin menestyy.
Sisäiset asenteet vetävät puoleensa ulkoa tulevaa vaurautta.
Ne voivat vaikuttaa myös ulkoiseen terveyteemme.
Kerron vielä yhden esimerkin, ja sitten rukoilemme.
Muistan, kun pari vuotta sitten kävin Alaskassa.
Rukoilimme sairaiden puolesta, kun nuori nainen tuli juttusilleni.
Hän oli noin 20-vuotias.
Hän oli kärsinyt Crohnin taudista 7 vuoden ajan.
Crohnin tauti on kamala sairaus.
Siinä paksusuoli alkaa syödä itseään.
Hän kärsi tästä taudista ja näytti hyvin kuihtuneelta.
Aloin rukoilla hänen puolestaan, ja sitten mieleeni nousi kysymys.
Kysyin häneltä, kohteleeko hän itseään ankarasti.
Onko hän perfektionisti? Tavoitteleeko hän hyviä arvosanoja?
Monet opiskelijat kärsivät suolisto-ongelmista,
koska he yrittävät liikaa.
Crohnin taudissa paksusuoli alkaa syödä itseään.
Mitä tapahtuu, kun painostat itseäsi?
Mitä perfektionistin itseensä kohdistama paine on?
Sitä voisi kutsua tunne-elämän Crohnin taudiksi.
Oletteko hereillä?
Tyttö vastasi kohtelevansa itseään ankarasti, joten kehotin häntä
tunnustamaan sen syntinä.
Hän suostui, joten johdatin hänet rukoukseen.
Hän alkoi torjua perfektionismia.
Erinomaisuus kuuluu valtakuntaan, mutta perfektionismi uskontoon.
Perfektionismi on väärennettyä erinomaisuutta.
Kun paholainen näkee lahjakkaita ihmisiä, jotka pystyisivät saamaan
asioita aikaan ja muuttamaan maailmaa,
hän yrittää kovasti saada heitä muuttumaan perfektionisteiksi.
Perfektionistit eivät ole koskaan tyytyväisiä,
kun taas erinomaisuus kannustaa juhlimiseen.
Rukoilin siis tuon tytön puolesta ja toruin perfektionismin henkeä.
Tunnen, että joidenkin teistä on toruttava perfektionismin henkeä.
Sulkekaa ovi tuon hengen vaikutukselle elämässänne.
Päättäkää, ettette ala syödä omaa tunne-elämäänne.
Saman tien tuolta tytöltä hävisivät kaikki kivut.
Seuraavana jouluna sain kirjeen hänen äidiltään.
Hän sanoi, että jouluaattona hänen tyttärensä vain itki.
Hän oli sanonut, että viisi kuukautta aikaisemmin hänen
elämänsä olisi pitänyt päättyä.
Nyt hän oli todella onnellinen siitä, että sai olla terve.
Kaikki johtui tuosta pienestä sisäisestä muutoksesta.
Uskon Herran tahtovan ylentää meistä jokaisen.
Ei meidän kaikkien tarvitse olla liikemiehiä tai kaupunginjohtajia.
Meidän on opittava käyttämään erinomaisesti niitä lahjoja,
joita Jumala on meille antanut.
Olisi epärealistista olettaa, että kaikista tulisi kaupunginjohtajia,
eikä sen ole oltava kaikkien tavoite.
Jumalaa lähellä elävät kotiäidit ovat muuttaneet historiaa
vain omistautumalla lastensa kasvatukselle.
Metodistiherätys oli osaksi Susanna Wesleyn ansiota.
Hän vaikutti siihen suuresti.
Juhlimme kaikkien saamia lahjoja.
Kunnian kulttuurissa juhlitaan sitä, kuka henkilö on,
kompastumatta siihen, mitä hän ei ole.
Olen väsynyt siihen, ettei elämänsä lopussa langenneiden uskovien
nimiä saisi mainita.
En jaksaisi aina alkaa selittää, etten kuulu siihen porukkaan.
Emmekö voisi opetella juhlimaan sitä, mitä ihmiset ovat?
Juhlitaan sitä, mitä ihmiset ovat, ja lopetetaan panettelu.
Missä nuo ihmiset onnistuvat?
Jos joku esimerkiksi osaa olla aina iloinen,
meidän kannattaisi ottaa hänestä oppia.
Ymmärrättekö, mistä on kyse?
Jätetään sen arvostelu, mikä joidenkin teologiassa mättää.
Yritetään sen sijaan miettiä, missä ihmiset ovat hyviä.
Kunnian kulttuuri voi yhdistää eri elämäntyylejä ja palvelumuotoja
ja saada ne iloitsemaan toistensa menestyksestä.
Silloin kaikenlainen panettelu ja kateus katoavat.
"Et kyllä ostaisi hänen kirjaansa, jos olisit kuullut hänen saarnojaan."
"Älä vain osta heidän nauhoituksiaan."
Kunnioitus lähtee terveestä sisäisestä maailmasta,
ei ainoastaan toisen hyvästä kohtelusta.
Jos haluaa muuttaa maailmaa, on ensin muutettava
oma sisäinen maailmansa.
Sisäinen maailma alkaa aina muuttaa ulkoista todellisuutta.
Nouskaa seisomaan, että osaan lopettaa kokouksen.
Kun näen teidän seisovan, lopetan nopeammin.
Rukoillaan yhdessä.
Uskon, että saatte kokea henkilökohtaisia läpimurtoja.
Kerron teille lempiesimerkkini Jeesuksen elämästä.
Jeesus nukkui veneessä hengenvaarallisen myrskyn keskellä.
Sitten hänet herätettiin.
Jotkut tosin väittävät, että hän vain teeskenteli nukkuvansa.
Raamattu sanoo, että hän nukkui.
Uskon koko Raamattuun. Uskon sisällysluetteloon ja karttoihin.
Uskon kaiken.
Uskon jopa nahkakansiin.
Ja Raamattu sanoo, että Jeesus nukkui.
Hänet siis herätettiin, ja hän rauhoitti myrskyn.
Sama rauha, jonka avulla hän nukkui,
auttoi häntä pysäyttämään myrskyn.
Ulkoinen maailma sopeutui hänen sisäisen maailmansa mukaiseksi.
Mitä enemmän opimme lisäämään sisäisen maailmamme terveyttä,
sitä enemmän Jumala antaa meidän vaikuttaa maailmassa.
Ei ole kyse pelkästään lahjoista tai erikoiskyvyistä.
Jos haluat vaikuttaa pysyvästi kulttuurien muutokseen,
pyri ensin saamaan voittoja sisäisessä maailmassasi.
Daavid tappoi leijonia ja karhuja kenenkään sitä näkemättä.
Tämä pätevöitti hänet voittamaan Goljatin kahden kansan edessä.
Meidän on ratkaistava sisäisen maailmamme ongelmat.
Toivon, että pian alamme pitää toisiamme tilivelvollisina siitä,
että kuljemme kohti elämäntehtäväämme.
Meidän on ymmärrettävä tilivelvollisuuden oikea tavoite:
kasvaminen sellaiseksi ihmiseksi, jollaiseksi Jumala on
meidät tarkoittanut.
Meillä on valtava haaste edessämme.
Meidän on hallittava palvelijan sydämellä,
ja palveltava kuninkaan sydämellä.
Paina kätesi sydämesi päälle ja pyydä Jumalaa antamaan sinulle
kuninkaan ja palvelijan sydän, jotta osaisit hallita molempia
osa-alueita hyvin.
Rukoilkaa vierustovereidenne puolesta.
Pyytäkää, että Herra antaa heidän sielunsa menestyä.
Pyytäkää, että heidän elämänsä ongelmat nousisivat esiin.
Pyytäkää, että ulkoinen maailma mukautuisi sisäisiin voittoihin.
Rukoilkaa, että Herra antaisi armossaan heidän
sisäisen maailmanne muuttua.
Pyytäkää 3. Johanneksen kirjeen jakeen 2 toteutumista.
Rukoilkaa, että vierustoverinne menestyisivät kaikessa:
ihmissuhteissa, terveydessä, taloudessa, vaikutusvallassa,
perhesuhteissa ja ongelmallisissa ihmissuhteissa.
Pyytäkää, että perheenjäsenet lähentyisivät toisiaan.
Pyytäkää, että vaikutukset ulottuisivat jokaiselle
elämänalueelle.
Pyytäkää sielulle menestystä.
Olette olleet hyviä oppilaita. Aion päästää teidät pian menemään.
Loppu on lähempänä nyt, kuin koskaan.
Iloitsen siitä teidän kanssanne.
Jotkut uskovat välttävät ylistystä silloin, kun heistä ei tunnu siltä.
He luulevat, että jos ei tunnu siltä, ylistys olisi teeskentelyä.
Tuo on totta ainoastaan, jos on tunteilija. Mutta jos on uskova...
Maailmassa tehdään asioita, koska tuntuu siltä.
Jumalan valtakunnassa tehdään asioita, koska niitä kuuluu tehdä.
Tunteet seuraavat perässä.
Laittakaa käsi sydämellenne ja pyytäkää Jumalaa ottamaan
teistä hyvä ote.
Tänä iltana Sean Pauls pitää kokouksen.
On luvassa todellista kristillistä viihdettä.
Poikani Brian johtaa ylistystä.
Illasta tulee järkyttävän hieno.
Saapukaa paikalle.
Suomennos: Hanna Tischer